A New Media Service Kft.-vel szemben az utóbbi tíz hónapban a negyedik alkalommal lépett fel az adóhatóság.

Nem fizette be idejében az adót, ezért január 2-án végrehajtást rendelt el a NAV Észak-budapesti Adó- és Vámigazgatósága Hátralékkezelési Osztálya a New Media Service Kft.-vel szemben – írta meg az Mfor.

A lapnak a céget közvetve, a Magyar Stratégiai Zrt.-n keresztül tulajdonló Matolcsy Ádám – Matolcsy György jegybankelnök fia – azt mondta,

az év végi szabadságolások miatt két nap késéssel fizette ki a cég a járulékokat, ezért jelent meg a cégbíróságon ez a hír. Azóta természetesen orvosoltuk a hibát és így már nincs végrehajtás a céggel szemben.”

Matolcsy azt nem közölte, hogy milyen és mekkora összegű járulék befizetésével maradtak el.

Az Mfor megjegyezte: az Opten nyilvánosan elérhető céginformációs adatbázisa arról árulkodik, hogy az elmúlt tíz hónapban ez volt a negyedik hasonló mulasztása a cégnek.

A New Wave Service Kft. 2018-as évét 287,6 millió forintos nettó árbevétel mellett közel 27 milliós nyereséggel zárta, 37 milliós saját tőkével rendelkezett, miközben 25 főt foglalkoztatott.